### NN 52/2023 (17.5.2023.), Statut Demokratskog HSS-a

POLITIČKE STRANKE

888

Na temelju članka 10. Zakona o političkim strankama (»Narodne novine« br. 76/93, 111/96, 164/98, 36/01, 28/06 i 1/07), na osnivačkoj Glavnoj skupštini Demokratskog HSS-a održanoj 30. 1. 2021. godine u Općini Koprivnički Ivanec usvojen je

STATUT

DEMOKRATSKOG HSS-a

OPĆE ODREDBE

Članak 1.

Statut političke stranke Demokratski HSS sadrži odredbe o: nazivu i sjedištu, znaku stranke, predstavljanju i zastupanju, ciljevima i načinu djelovanja, članstvu, oblicima organiziranja, upravnim tijelima, načinu njihovog izbora i opoziva, trajanju mandata te načinu odlučivanja, sredstvima za rad, prestanku te postupku s imovinom u slučaju njenog prestanka, kao i sva ostala pitanja značajna za rad i djelovanje stranke.

Članak 2.

Naziv stranke je: Demokratski HSS.

Skraćeni naziv stranke je: DHSS.

Sjedište stranke je u Zagrebu.

Stranka djeluje u Republici Hrvatskoj.

Stranka djeluje i u inozemstvu u skladu s pravnim poretkom Republike Hrvatske, pravnim poretkom države u kojoj djeluje i Statutom.

Članak 3.

Demokratski HSS je politička stranka koja djeluje sukladno Programu, Statutu i drugim odlukama stranačkih tijela Stranke.

Demokratski HSS okuplja političke sljedbenike nauka braće Antuna i Stjepana Radića, utemeljitelje izvorne političke misli osmišljene za prostor na kojem vjekovima živi hrvatski narod, koji je prilagođen njegovom mentalitetu, suživotu s prirodom, Bogom i svim drugim ljudima koji vole svoju zemlju te prihvaćaju mirotvorstvo kao trajni temelj suradnje među ljudima i narodima, te način rješavanja političkih izazova.

Demokratski HSS inspiraciju i snagu za svoje djelovanje crpi u sveobuhvatnom i cjelovitom političkom djelovanju braće Radić, njihovih političkih sljedbenika Vladka Mačeka i Jurja Krnjevića, te svih koji su živjeli vrijednosti Hrvatskog seljačkog pokreta od njegovog utemeljenja, suprotstavljajući se nenarodnim i protunarodnim režimima tijekom 20. stoljeća, legalnom i ilegalnom djelovanju u domovini te djelovanju sljedbenika u iseljeništvu i emigraciji, sve do uspostave višestranačkog demokratskog sustava u Hrvatskoj.

Demokratski HSS je demokratska stranka centra, koja ne prihvaća političke metode i ciljeve niti jednog ekstremizma te odbacuje isključivost.

Demokratski HSS zalaže se za razvitak Republike Hrvatske, kao suvremene i suverene republike, aktivne članice zajednice europskih naroda i država, u kojoj različitost predstavlja bogatstvo te se kroz svoje djelovanje zalaže za svekoliki napredak i razvitak Hrvatske u gospodarskom, kulturnom, znanstvenom, demografskom i demokratskom smislu, za slobodu svih građana koji žive u Republici Hrvatskoj, u kojoj sloboda pojedinca podrazumijeva odgovornost, za zaštitu manjina i ugroženih društvenih skupina te posebno onih koji nisu u mogućnosti ravnopravno sudjelovati u tržišnom natjecanju, zalaže se za funkcionalno tržišno gospodarstvo koje je socijalno osjetljivo, zemlju u kojoj se cijeni rad i stvaralaštvo, poštuje i štiti privatno vlasništvo, cijeni inicijativa pojedinaca te im se omogućuje da budu pokretači gospodarskih i drugih projekata, za suzbijanje korupcije kroz osnaživanje institucija, za zaštitu ljudskih, političkih, vjerskih, socijalnih, nacionalnih i svih drugih prava i interesa.

Demokratski HSS zalaže se za jednake početne mogućnosti za sve, za zemlju u kojoj građani imaju jednake šanse za uspjeh te siguran i ugodan život bez obzira u kojem dijelu ili kraju zemlje odluče živjeti. Posvećuje se posebna pozornost zaštiti okoliša i poticanje održivog razvoja, što većoj energetskoj neovisnosti kroz omogućavanje proizvodnje energije iz održivih izvora za svoje potrebe, ali i za druge, zdravog načina života i ishrane, a posebno za budućnost ruralnog prostora i otoka.

Demokratski HSS zalaže se za što širu uspostavu lokalne samouprave, za maksimalnu primjenu načela supsidijarnosti, kako u upravljanju resursima tako i o brizi za javne interese te upravljanju javnim financijama.

Demokratski HSS djeluje prosvjetiteljski, zalaže se za što veću obrazovanost i informatičku pismenost svih građana, a posebno onih koji žive izvan velikih gradova, kako bi u što većoj mjeri mogli pratiti suvremene trendove te maksimalno koristiti sve resurse kojima raspolažu u kraju u kojem žive i rade.

Članak 4.

Demokratski HSS je politička stranka, pravna osoba registrirana pri nadležnom tijelu.

Članak 5.

Demokratski HSS predstavlja i zastupa predsjednik, a u slučaju njegove odsutnosti ili spriječenosti zamjenik predsjednika.

Članak 6.

Rad stranke je javan, a ostvaruje se putem službene web-stranice, priopćenjima za medije, konferencijama za tisak, obavještavanjem javnosti putem društvenih mreža, obavještavanjem članova i simpatizera te javnim radom tijela stranke.

Članak 7.

Stranka ima svoj pečat i znak.

Pečat stranke okruglog je oblika, promjera 40 mm, sa znakom stranke u sredini, oko kojeg je tekst DEMOKRATSKI HSS – ZAGREB.

Znak stranke DEMOKRATSKI HSS tvore: – u gornjem dijelu natpis DEMOKRATSKI – ispod početna slova H, S, S. Oba natpisa su u tamno zelenoj boji. Tvorbu slova H čini kvadrat zarotiran za 270 u smjeru kazaljke na satu. U donjem dijelu, kod srednjeg slova S, je prikaz maslinove grančice s plodovima u tamno zelenoj boji. Sve elemente znaka obrubljuje kontura zlatne boje. Znak je u omjeru: visina 1: širina 2

Pečat mogu imati i ustrojstveni oblici stranke, promjera 30 mm, sa znakom stranke u sredini, oko kojeg je uz naziv stranke i naziv ustrojstvenog oblika te njegovo sjedište.

ČLANSTVO

Članak 8.

Članom stranke može postati svaki punoljetan poslovno sposoban državljanin Republike Hrvatske koji prihvati Program i Statut stranke.

Postupak učlanjenja u Stranku započinje podnošenjem zahtjeva za pristupanje (potpisivanjem pristupnice).

Pristupnica se podnosi nadležnom ustrojstvenom obliku koji donosi odluku o primanju u članstvo.

Odluku o primanju u članstvo donosi Predsjedništvo:

– ako nije osnovan ustrojstveni oblik i nije imenovan povjerenik ustrojstvenog oblika

– ako kandidata za člana predloži Predsjednik Stranke

– ako je kandidat za člana osoba koja je prethodno isključena ili je istupila iz Stranke.

Član postaje punopravnim članom upisom u evidenciju članova stranke koju vodi Glavni tajnik stranke.

Članak 9.

Prava i obveze člana Stranke su:

– biti upoznat s aktivnostima i radom Stranke

– sudjelovati u stranačkim aktivnostima i radu

– zastupati i promicati Program i interese Stranke

– birati i biti biran u tijela Stranke

– redovito plaćati članarinu

– ravnopravno ostvarivati druga prava i pridržavati se Statuta, Pravilnika o članstvu i odluka tijela Stranke.

Članak 10.

Član stranke dužan je odgovorno i savjesno sudjelovati u radu stranke; provoditi odluke tijela stranke, te čuvati ugled i zalagati se za interese stranke u njenom političkom djelovanju.

Član stranke obavezan je uvijek kada nastupa kao član ili dužnosnik stranke pridržavati se svih dokumenata koji su usvojila tijela stranke te aktivno sudjelovati i doprinositi svim aktivnostima stranke.

Članak 11.

Članstvo u Stranci prestaje:

– smrću člana

– pisanom izjavom o istupanju iz Stranke

– pravomoćnošću osuđujuće presude za kaznena djela,

– isključenjem člana.

Članak 12.

Članovi koji svojim djelovanjem štete ugledu i interesima stranke, ne provode odluke tijela stranke ili na drugi način ugrožavaju rad i provođenje programa stranke Predsjedništvo stranke može izreći opomenu, te mogu biti isključeni iz članstva stranke o čemu odluku donosi Glavni odbor stranke.

Na navedene mjere član ima pravo žalbe Sudu časti u roku od 15 dana od dana izrečene mjere.

Odluka Suda časti je konačna.

USTROJSTVENI OBLICI STRANKE

Članak 13.

Ustroj stranke je na teritorijalnom načelu, a ustrojstveni oblici stranke slijede u pravilu teritorijalni ustroj Republike Hrvatske.

Ustrojstveni oblici su:

– općinske/gradske organizacije

– županijske organizacije.

Ukoliko na pojedinom teritoriju ne postoji ustrojstveni oblik Demokratskog HSS-a onda Predsjedništvo stranke imenuje Povjerenika koji u roku od 90 dana mora osnovati ustrojstveni oblik za koji je imenovan, a ukoliko je rok za predaju liste za lokalne izbore kraći onda Povjerenik ima ovlast predložiti kandidate i listu za lokalne izbore.

Ukoliko Povjerenik u roku od 90 dana ne osnuje ustrojstveni oblik radi čega je imenovan, mandat mu prestaje automatizmom.

OPĆINSKE/GRADSKE ORGANIZACIJE

Članak 14.

Na području općina i gradova osnivaju se općinske odnosno gradske organizacije, dok se na području Grada Zagreba osnivaju organizacije gradskih četvrti, sukladno teritorijalnom ustroju Grada Zagreba.

Općinsku ili gradsku organizaciju osniva najmanje pet (5) članova stranke, a odluku o osnivanju općinske ili gradske organizacije potvrđuje Predsjedništvo stranke. Osnivačkim skupštinama će nazočiti jedan od članova Predsjedništva ili osoba koje Predsjedništvo ovlasti za to.

Članak 15.

Tijela općinske/gradske organizacije su skupština, odbor i predsjednik.

Odbor općinske/gradske organizacije predlaže kandidate na izborima u općinama i gradovima kao i kandidate za sve ostale izbore na kojima stranka sudjeluje.

Članak 16.

Skupština je najviše tijelo općinske/gradske organizacije i čine ju svi članovi stranke na području općine/grada na kojem organizacija djeluje.

Članak 17.

Skupština općinske/gradske organizacije bira i razrješava predsjednika općinske/gradske organizacije, zamjenika predsjednika, jednog potpredsjednika, tajnika, najmanje 1 biranog člana odbora (na svakih 20 članova bira se 1 dodatni birani član odbora), te imenuje predstavnike općinske/gradske organizacije za skupštinu županijske organizacije stranke, kao i svoje predstavnike za Glavnu skupštinu stranke.

Članak 18.

Skupštinu saziva i njome predsjeda predsjednik općinske/gradske organizacije, a održavaju se najmanje jedanput godišnje.

Članak 19.

Općinsku/gradsku organizaciju predstavlja predsjednik organizacije koji organizira rad organizacije, potiče rad članova stranke, brine za materijalno poslovanje organizacije te obavlja i druge poslove u skladu sa statutom stranke, a u slučaju njegove odsutnosti ili spriječenosti zamjenik predsjednika.

Članak 20.

Odbor općinske/gradske organizacije čine: predsjednik, zamjenik predsjednika, jedan potpredsjednik, tajnik te najmanje 1 birani član odbora koje je izabrala skupština organizacije i izabrani članovi općinskog/gradskog vijeća na lokalnim izborima.

Članak 21.

Odbor općinske/gradske organizacije potiče i omasovljuje rad organizacije, organizira akcije, događanja i tribine, provodi odluke skupštine, organizira predizborne aktivnosti, sudjeluje u političkom životu te obavlja i druge poslove u cilju jačanja stranke, a u skladu sa statutom i zakonima.

ŽUPANIJSKE ORGANIZACIJE

Članak 22.

Županijska organizacija stranke ustrojava se na području županije, a sukladno teritorijalnom ustroju Republike Hrvatske.

Županijsku organizaciju čine najmanje dvije općinske/gradske organizacije s područja županije. Gradska organizacija Zagreb ima status županijske organizacije.

Članak 23.

Tijela županijske organizacije su:

– Skupština županijske organizacije

– Odbor županijske organizacije

– Predsjednik.

Članak 24.

Skupština županijske organizacije najviše je tijelo županijske organizacije. Skupštinu čine članovi odbora županijske organizacije, te izabrani predstavnici općinskih/gradskih organizacija s područja županije.

Svaka općinska/gradska organizacija na svakih 20 članova bira jednog predstavnika u Skupštinu županijske organizacije. Sjednice županijske skupštine održavaju se najmanje jedanput godišnje.

Članak 25.

Skupština županijske organizacije bira predsjednika, zamjenika predsjednika, do 4 potpredsjednika, tajnika i tri (3) birana člana odbora županijske organizacije.

Članak 26.

Odbor županijske organizacije upravlja radom županijske organizacije. Odbor čine: predsjednik, zamjenik predsjednika, do 4 potpredsjednika, tajnik, tri birana članova odbora te predsjednici općinskih/gradskih organizacija, dužnosnici i vijećnici na županijskoj razini i članovi viših tijela stranke.

Odbor za svoj rad odgovara županijskoj skupštini te višim tijelima stranke.

Odbor potvrđuje predstavnike na Glavnoj skupštini stranke koje imenuju općinske/gradske organizacije.

Odbor potiče osnivanje novih općinskih/gradskih organizacija na svome području, utvrđuje listu kandidata za izbore za županijsku skupštinu, kandidata za župana i druge dužnosnike, organizira tribine, akcije, predizbornu kampanju na svom području te radi i druge poslove u skladu sa statutom i zakonima.

Članak 27.

Središnja tijela stranke su:

– Glavna skupština

– Glavni odbor

– Predsjedništvo

– Predsjednik

– Glavni tajnik

– Sud časti

– Nadzorni odbor.

GLAVNA SKUPŠTINA

Članak 28.

Glavna skupština je najviše izborno, statutarno i programsko tijelo stranke.

Glavnu skupštinu čine članovi Glavnog odbora, članovi suda časti i nadzornog odbora te predsjednici i imenovani predstavnici općinskih/gradskih organizacija.

Općinske/gradske organizacije imenuju svoje predstavnike za Glavnu skupštinu, sukladno rezultatima koje su iste ostvarile na posljednjim izborima za predstavničko tijelo lokalne samouprave i to po slijedećem pravilu:

Na svakih ukupno pedeset (50) osvojenih glasova za listu Demokratskog HSS-a u određenoj općini/gradu, općinska/gradska organizacija ima pravo imenovati po jednog (1) predstavnika na Glavnu skupštinu. Općinske/gradske organizacije čije su liste osvojile manje od pedeset (50) glasova predstavlja Predsjednik općinske/gradske organizacije.

Na svakih 5% osvojenih glasova za listu Demokratskog HSS-a u određenoj općini/gradu, općinska/gradska organizacija ima pravo imenovati po jednog (1) predstavnika na Glavnoj skupštini. Općinske/gradske organizacije čije kandidacijske liste su osvojile manje od 5% glasova nemaju svoje predstavnike na Glavnoj skupštini osim po drugoj osnovi.

Za svaki osvojeni mandat predstavnika u općinskom/gradskom vijeću u određenoj općini/gradu, općinska/gradska organizacije ima pravo imenovati po jednog (1) predstavnika na Glavnoj skupštini.

Članak 29.

Glavna skupština radi i djeluje sukladno Poslovniku o radu Glavne skupštine koji donosi sama.

Odluku o sazivanju Glavne skupštine donosi Predsjedništvo Stranke, najmanje 90 dana od dana održavanja Glavne skupštine, a saziva je i otvara predsjednik Stranke.

Ukoliko je odlukom Predsjedništva sazvana izborna Glavna skupština, Predsjedništvo saziva i stranački referendum koji se održava najkasnije 30 dana od dana održavanja izborne Glavne skupštine.

Predstavnicima na Glavnoj skupštini moraju biti pismeno upućeni pozivi koji sadrže mjesto održavanja, vrijeme i dnevni red Glavne skupštine te prijedlog Poslovnika o radu Glavne skupštine, najmanje sedam dana prije njezina održavanja.

Članak 30.

Tehničku podlogu Glavne skupštine, u vidu uputa i jedinstvenih obrazaca za imenovanje predstavnika (delegata) priprema Glavni tajnik stranke.

Glavni tajnik stranke dužan je obavijestiti sve općinske/gradske organizacije o odluci o sazivanju Glavne skupštine ili stranačkog referenduma u roku od osam dana od donošenja odluke o sazivanju te istima proslijediti tehničke upute i obrasce o određivanju predstavnika na Glavnoj skupštini.

Općinske/gradske organizacije dužne su prema propisanim pravilima imenovati svoje predstavnike na Glavnoj skupštini u roku od dvadeset dana od dobivanja obavijesti te ispunjene i ovjerene obrasce uputiti natrag Predsjedništvu stranke odnosno tajniku svoje županijske organizacije.

Županijske organizacije su dužne u roku od petnaest dana od primitka svih ispunjenih i ovjerenih obrazaca općinskih organizacija ovjeriti iste na sjednici predsjedništva ŽO te ih uputiti u Glavnom tajniku stranke.

Članak 31.

Glavna skupština donosi odluke natpolovičnom većinom glasova ako je na skupštini nazočna većina članova, u pravilu javnim ili tajnim glasovanjem kako Glavna skupština donese odluku.

Statut DHSS-a, izmjene i dopune istoga, Glavna skupština donosi većinom glasova svih članova Glavne skupštine.

Dvotrećinskom većinom svih članova može donijeti odluku o promjeni naziva Stranke, na prijedlog Glavnog odbora.

Ako na Glavnoj skupštini nije nazočna većina članova, početak se odgađa za jedan sat, a ako ni nakon proteka jednog sata kvorum nije postignut, kvorum čine svi prisutni članovi Glavne skupštine.

Članak 32.

Pravo predlaganja potpredsjednika, biranih članova predsjedništva, članova suda časti, članova nadzornog odbora te biranih članova glavnog odbora ima dosadašnje predsjedništvo, dosadašnji glavni odbor, županijske organizacije odlukom odbora županijske organizacije koje moraju biti dostavljene predsjedništvu stranke najkasnije 21 dan prije dana održavanja izborne glavne skupštine ili najmanje 50 članova glavne skupštine 14 dana prije dana održavanja izborne glavne skupštine.

Pravo predlaganja predsjednika, zamjenika predsjednika i glavnog tajnika ima dosadašnje predsjedništvo, dosadašnji glavni odbor, županijske organizacije odlukom odbora županijske organizacije koje moraju biti dostavljene predsjedništvu stranke najkasnije 15 dan prije dana održavanja stranačkog referenduma.

Članak 33.

Glavna skupština stranke održava se najmanje jednom svake kalendarske godine kao programska skupština, dok se svake četiri godine održava izborna glavna skupština.

Odluku o sazivanju Glavne skupštine Predsjedništvo stranke mora donijeti najmanje 90 dana od dana održavanja Glavne skupštine.

U slučaju sazivanja izborne Glavne skupštine, najmanje 30 dana prije održavanja izborne Glavne skupštine održava se stranački referendum kao najviši oblik izravnoga odlučivanja, izjašnjavanja članova. Stranačkim referendumom se po načelu »1 član – 1 glas« bira predsjednik, zamjenik predsjednika i glavni tajnik stranke.

Stranački referendum provodi se po ustrojstvenim oblicima stranke.

Stranački referendum traje 12 sati i imaju mu pravo pristupiti svi članovi stranke.

Izabrani su oni kandidati koji osvoje ukupno najveći broj glasova članova koji su pristupili glasovanju na stranačkom referendumu.

Ukoliko dva kandidata osvoje isti najviši broj glasova održati će se drugi krug stranačkog referenduma za tu funkciju te je izabran kandidat koji osvoji najviši broj glasova.

Stranački referendum je pravovaljan ako mu je pristupila natpolovična većina svih članova stranke.

Članak 34.

Glavnoj skupštini predsjedava i vodi predsjednik radnog predsjedništva, a predsjednika radnog predsjedništva i četiri člana radnog predsjedništva predlaže glavni odbor, a prijedlog prihvaća Glavna skupština. Prijedlog za predsjednika radnog predsjedništva i četiri člana radnog predsjedništva može podnijeti i najmanje 25 članova Glavne skupštine, a o prihvaćanju prijedloga odlučuje Glavna skupština.

Predsjednik je dužan sazvati Glavnu skupštinu kada to zahtijeva većinom glasova predsjedništvo, 1/3 glavnog odbora, najmanje sedam odbora županijskih organizacija ili 1/3 članova Glavne skupštine.

Članak 35.

Glavna skupština može opozvati predsjednika, zamjenika predsjednika i glavnog tajnika dvotrećinskom većinom svih članova Glavne skupštine.

U tom slučaju, saziva se novi stranački referendum u roku od 60 dana na kojem se bira novi stranački dužnosnik na mjesto opozvanog, kome mandat završava kada bi završio i njegovom prethodniku.

Članak 36.

Glavna skupština donosi Statut te njegove izmjene i dopune, donosi Program stranke, može donijeti poslovnik o svom radu, bira i razrješuje potpredsjednike stranke, birane članove predsjedništva, članove suda časti i nadzornog odbora te obavlja i druge poslove u skladu sa statutom.

GLAVNI ODBOR

Članak 37.

Glavni odbor je najviše tijelo stranke između dva zasjedanja Glavne skupštine.

Glavni odbor čine: članovi predsjedništva stranke, predsjednici županijskih organizacija, svi izravno izabrani dužnosnici općinske/gradske i županijske razine, svi dužnosnici stranke državne razine, te 20 članova izabranih na izbornoj Glavnoj skupštini.

Najkasnije 30 dana nakon održavanja izborne Glavne skupštine, predsjednik stranke saziva konstituirajuću sjednicu Glavnog odbora.

Glavni odbor konstituiran je izborom predsjednika Glavnog odbora.

Predsjednika Glavnog odbora biraju članovi Glavnog odbora na konstituirajućoj sjednici natpolovičnom većinom svih članova Glavnog odbora.

Sjednicu Glavnog odbora saziva, predlaže dnevni red te im predsjeda predsjednik Glavnog odbora. Sjednica Glavnog odbora održava se najmanje jednom u 6 mjeseci.

Predsjednik Glavnog odbora dužan je sazvat sjednicu Glavnog odbora ukoliko to zatraži Predsjedništvo stranke ili 1/3 članova Glavnog odbora u roku od 15 dana.

Glavni odbor odluke donosi većinom glasova, ukoliko je prisutna natpolovična većina svih članova Glavnog odbora.

Iznimno sjednice Glavnog odbora mogu biti održane i elektronskim putem sa registriranim izjašnjavanjem te su i takve odluke pravovaljane.

Članak 38.

Na prijedlog Predsjedništva, Glavni odbor donosi odluku o pristupanju međunarodnim asocijacijama.

Na prijedlog Predsjedništva, Glavni odbor donosi odluke o osnutku pravnih osoba kojima je osnivač stranka.

Članak 39.

Glavni odbor:

– Usvaja prijedlog Predsjedništva za donošenje izmjena i dopuna Statuta stranke.

– Usvaja prijedlog Predsjedništva za usvajanje programskih dokumenata.

– Donosi odluke o sklapanju koalicija na državnoj razini.

– Može donijeti odluku o sazivanju izvanredne izborne Glavne skupštine stranke dvotrećinskom većinom.

– Može sazvati sjednicu Predsjedništva stranke

– Usvaja konačni završni račun stranke.

– Može predložiti promjenu naziva stranke.

PREDSJEDNIŠTVO

Članak 40.

Predsjedništvo stranke čine predsjednik, zamjenik predsjednika, do pet potpredsjednika, glavni tajnik i 3 birana člana koje je izabrala Glavna skupština, predsjednik Glavnog odbora, Organizacijski tajnik i Financijski direktor.

Sjednice predsjedništva saziva predsjednik stranke ili 2/3 članova predsjedništva. Iznimno sjednice Predsjedništva mogu biti održane i elektronskim putem s registriranim izjašnjavanjem te su i takve odluke pravovaljane. Organizacijskog tajnika i Financijskog direktora stranke imenuje Predsjedništvo na prijedlog Predsjednika.

Članak 41.

Predsjedništvo stranke:

– donosi poslovnik o radu Predsjedništva

– koordinira rad stranke

– donosi financijski plan i usvaja završni račun stranke

– brine za materijalna i financijska dobra stranke

– odlučuje o promjeni adresi stranke

– donosi Pravilnik o članstvu

– donosi Poslovnik o radu Suda časti i Nadzornog odbora

– predlaže Izmjene i dopune statuta

– provodi odluke za koje ga ovlasti glavna skupština

– potvrđuje kandidate na listama za općinske, gradske i županijske izbore i Hrvatski Sabor

– na prijedlog predsjednika donosi odluku o raspuštanju općinske/gradske ili županijske organizacije

– daje opomenu ili isključuje člana

– tumači Statut između dvije glavne skupštine

– može ustrojiti Tajništvo

– donosi odluku o ustroju asocijacija Demokratskog HSS-a

– daje prijedlog Programskih smjernica Demokratskog HSS-a

– obavlja i druge poslove u skladu sa Statutom i zakonima.

PREDSJEDNIK STRANKE

Članak 42.

Predsjednik stranke predstavlja i zastupa stranku, predlaže Predsjedništvu raspuštanje općinskih/gradskih i županijskih organizacija, saziva i vodi sjednice predsjedništva, predlaže odluku o isključenju iz stranke, brine o imovini stranke, predlaže Predsjedništvu povjerenika za općinsku/gradsku ili županijsku organizaciju, obavlja i druge poslove u skladu sa statutom i zakonima.

Predsjednik potpisuje sve liste za izbore ili svojom odlukom ovlašćuje drugu osobu za potpisivanje lista za pojedine županije, općine ili gradove.

Predsjednik se pri tom vodi načelom razina političke odgovornosti te prilikom potpisivanja listi voditi će se odlukama tijela stranke počevši od općinskih/gradskih te županijskih organizacija pa do Glavnog odbora i Predsjedništva stranke.

Predsjednik stranke ujedno ne može biti i Predsjednik glavnog odbora.

Članak 43.

Zamjenik predsjednika stranka zamjenjuje predsjednika u slučaju njegove spriječenosti.

Članak 44.

Glavni tajnik brine o administrativnim i političkim poslovima Stranke. Unapređuje rad Stranke na svim razinama, koordinira rad ustrojstvenih oblika, brine o sadržaju i ažurnosti web-stranica stranke, radi i druge poslove koje mu naloži predsjednik stranke u skladu sa statutom i zakonima.

Članak 45.

Financijski direktor skrbi o financijama i imovini stranke.

Članak 46.

Organizacijski tajnik organizira i obavlja organizacijske i informativne poslove za potrebe Stranke kao cjeline te pomaže i koordinira rad svih nižih ustrojstvenih oblika.

Članak 47.

Sud časti ima predsjednika i dva člana koji se biraju na glavnoj skupštini.

Sud časti neovisan je u svom radu.

Sud časti odlučuje o žalbama kod suspenzija ili isključenja članova a njegov rad uređuje se posebnim poslovnikom koji donosi predsjedništvo. Odluka Suda časti je konačna.

Članak 48.

Nadzorni odbor ima predsjednika i dva člana koji se biraju na glavnoj skupštini.

Nadzorni odbor neovisan je u svom radu.

Nadzorni odbor prati i nadzire financijsko – materijalno poslovanje stranke, pregledava završni račun i podnosi izvješća nadležnim tijelima stranke.

Nadzorni odbor ovlašten je izvršiti nadzor nad statutarnošću i zakonitosti rada svih ustrojstvenih oblika stranke na zahtjev predsjedništva ili Glavnog odbora stranke.

RASPUŠTANJE OPĆINSKIH/GRADSKIH I ŽUPANIJSKIH ORGANIZACIJA

Članak 49.

Predsjedništvo stranke na prijedlog predsjednika ili predsjedništva županijske organizacije može donijeti odluku o raspuštanju općinske/gradske ili županijske organizacije radi djelovanja suprotnim osnovnim političkim i programskim ciljevima stranke.

Članovi raspuštene organizacije imaju pravo žalbe sudu časti u roku od osam dana od odluke predsjedništva. Odluka suda časti je konačna.

Članak 50.

Ako na nekom području ne postoji ili je raspuštena općinska/gradska ili županijska organizacija predsjedništvo će na prijedlog Predsjednika za to područje imenovati povjerenika koji ima rok od 90 dana da organizira rad stranke na navedenom području.

Ukoliko Povjerenik u roku od 90 dana ne osnuje ustrojstveni oblik radi čega je imenovan, mandat mu prestaje automatizmom.

IZBOR, KANDIDIRANJE I OPOZIV

Članak 51.

Svaki član može birati i biti biran u tijela stranke na svim razinama.

Sva tijela stranke biraju se na razdoblje od četiri godine.

Za tijela stranke u koja se bira više članova, a predloženo je veći broj kandidata koji se bira, izabrani su kandidati koji dobiju najveći broj glasova prisutnih članova redoslijedom broja dobivenih glasova.

Opoziv pojedinih članova tijela stranke ili tijela u cjelini te njihovu popunu može izvršiti ono tijelo koje je te članove ili tijela izabralo i viši ustrojstveni oblici stranke.

Članak 52.

Način kandidiranja i postupak biranja određuje predsjedništvo istodobno sa donošenjem odluke o provođenju redovitih ili izvanrednih izbora za tijela stranke kad to nije statutom potonje određeno.

KVORUM I ODLUČIVANJE

Članak 53.

Tijela stranke mogu donositi pravovaljane odluke ako je sjednici nazočna većina od ukupnog broja članova. U tom slučaju odluke se donose većinom nazočnih članova.

Glavna skupština može donositi pravovaljane odluke ako joj prisustvuje više od 50 % ukupno mogućeg broja punopravnih članova koji čine glavnu skupštinu, a odluke se donose natpolovičnom većinom glasova prisutnih.

Ako na Glavnoj skupštini nije nazočna većina članova, početak se odgađa za jedan sat, a ako ni nakon proteka jednog sata kvorum nije postignut, kvorum čine svi prisutni članovi Glavne skupštine.

Članak 54.

Statut je najviši normativni akt kojim se uređuje unutarnji ustroj i upravljanje u stranci.

Postupak donošenja izmjena i dopuna ovog statuta mogu pokrenuti tijela stranke.

Prijedlozi u smislu stavka 2. ovog članka dostavljaju se najkasnije dvadeset dana prije glavne skupštine predsjedništvu koje je dužno očitovati se o svakom prijedlogu i o tome izvijestiti predlagatelja. Statut i izmjene ili dopune statuta donosi glavna skupština stranke.

MATERIJALNO I FINANCIJSKO POSLOVANJE

Članak 55.

Demokratski HSS može radi ostvarivanja svojih političkih ciljeva stjecati prihode od imovine u svojem vlasništvu, članarine, izdavačke djelatnosti, dobrovoljnih priloga (donacija), prodaje propagandnog materijala, organiziranja stranačkih manifestacija te iz drugih zakonom dopuštenih izvora.

Članak 56.

O prestanku rada političke stranke Demokratski HSS odluku donosi Glavna skupština dvotrećinskom većinom svih članova Glavne skupštine.

O ujedinjenju ili pripojenju stranke Demokratski HSS drugoj stranci koja ima istovjetni politički program za koji se zalaže Demokratski HSS donosi dvotrećinskom većinom svih članova Glavnog odbora.

PRIJELAZNE I ZAVRŠNE ODREDBE

Članak 57.

Ovaj statut stupa na snagu danom usvajanja na osnivačkoj Glavnoj skupštini Demokratskog HSS-a, održanoj u Općini Koprivnički Ivanec, 30. siječnja 2021. godine.

Nakon upisa političke stranke Demokratski HSS u registar političkih stranaka Hrvatske Statut Demokratskog HSS-a će sukladno zakonu biti objavljen u »Narodnim novinama«.

Koprivnički Ivanec, 30. siječnja 2021.

Predsjednik
 Mateo Ivanac, v. r.